钦定古今图书集成/明伦汇编/官常典/第748卷 > 张克俭 邝曰广 李大觉 黎民安
## 钦定古今图书集成/明伦汇编/官常典/第748卷 > 张克俭 邝曰广 李大觉 黎民安

按《明外史忠义传》：“克俭，字禹型，屯留人。崇祯四年进
士。授辉县知县。六年春，贼犯武安，守备曹鸣鹗战死，
遂犯辉县。克俭乘城固守，贼不能下，屯百泉书院三
日而去。久之，迁兵部主事，被荐，召对称旨。十二年，擢
湖广佥事，监郧襄诸军。杨嗣昌镇襄阳，命克俭为守
御备，深倚仗之。明年春，张献忠败于玛瑙山。其秋，罗”
汝才败于丰邑坪，小秦王、混世王、过天星等皆降。嗣
昌处之房竹山中，命克俭安辑，而诸贼得免死牌，莫
肯散，自择便地，连营数百里。时河南、北大饥，流民就
食襄、汉者日数万，降卒多阑入流民中。克俭深忧之，
上书嗣昌曰：“襄阳自古要区，本朝筦钥献陵，视昔尢
重。近两河，饥民云集，新旧降丁，逼处其间，一夫叫呼，
即足致乱。况秦兵以长武之变西归郧、房，军府粗立，
降营棋置，奚啻放虎自卫？紫汉、西兴，初无重门之备，
何恃而不恐？”嗣昌不以为意，报曰：“昔高仁厚六日降
贼百万，迄擒阡能，监军何怯耶？”及嗣昌入蜀，委克俭
以留务，录破贼功，加右参议，监军如故。未几，以本官
移守下川南道。郧阳巡抚袁继咸奏留之。十四年二
月擢右佥都御史，巡抚河南。未闻命，献忠令人假督
府军符诳入襄阳城。克俭不能辨，贼遂入。夜分，贼从
中起，焚襄王府。克俭仓皇奔救，为贼所执，大骂死。襄
阳推官邝曰广摄襄阳县事，李大觉、游击黎民安死
焉。曰广，番禺人，崇祯十年进士。居官有守。奉檄核军
储于荆州，甫还任而难作，急勒吏卒守城中，刃死，妻
妾、二子、二女俱遇害。大觉，字觉之，金谿人。由乡举知
谷城，兼署襄阳县。闻变，系印于肘，缢死堂上，民安。大
觉，同县人，城中火起，率所部千馀人搏战，矢尽被缚，
抗骂死。独知府王承曾遁免。